b'\n_START_ARTICLE_\nZlorabe ban\xc4\x8dnih kartic\n_START_PARAGRAPH_\nBan\xc4\x8dne in pla\xc4\x8dilne kartice zaradi enostavnosti postajajo vsesplo\xc5\xa1en na\xc4\x8din finan\xc4\x8dnega poslovanja in zato so tudi tar\xc4\x8da razli\xc4\x8dnih zlorab. Tako kot se spreminjajo metode pla\xc4\x8dila se spreminjajo tudi tehnike finan\xc4\x8dnih zlorab in prevar.\n_START_SECTION_\nZgodovina pla\xc4\x8dilnih kartic\n_START_PARAGRAPH_\nZa\xc4\x8detek uporabe pla\xc4\x8dilnih kartic sega v leto 1920. V Zdru\xc5\xbeenih Dr\xc5\xbeavah Amerike so verige hotelov in nekatere naftne dru\xc5\xbebe izdale svojim uporabnikom pla\xc4\x8dilne kartice. Bile so odprtega tipa, uporabiti pa jih je bilo mogo\xc4\x8de v objektih dru\xc5\xbebe, ki jih je izdala._NEWLINE_Frank McNamara se je leta 1950 zna\xc5\xa1el v hudi zadregi. V newyor\xc5\xa1ki restavraciji je organiziral ve\xc4\x8derjo za svoje poslovne partnerje, ugotovil pa je, da pri sebi nima denarja, da bi ve\xc4\x8derjo pla\xc4\x8dal. Iz zagate se je re\xc5\xa1il tako, da je na zadnjo stran svoje vizitke napisal obljubo, da bo ra\xc4\x8dun poravnal. Tako se mu je porodila ideja, ki je kasnej\xc5\xa1e pla\xc4\x8devanje po vsem svetu obrnilo na glavo. Dobil je idejo za izdelavo pla\xc4\x8dilnih kartic, ki bi omogo\xc4\x8dale kasnej\xc5\xa1e pla\xc4\x8dilo. Prvi svetovni sistem pla\xc4\x8dilnih kartic Diners, je McNamara poimenoval po dogodku, kjer je dobil idejo, torej na ve\xc4\x8derji.'